A brassói szász Tornaegylet "(Turnbetrieb)" 1847. március 8-án alakult, és a szász evangélikus konzisztórium már ebben az évben kérvényezte a városi tanácstól, hogy egy tornaiskolát "(Turnschule)" létesíthessenek. 1847. december 15-én a tanács jóvá is hagyta ezt, de az 1848–49-es forradalmi évek és pénzhiány miatt egy ideig nem tudtak nekikezdeni az építkezésnek. A Brassói Általános Takarékpénztár úgy döntött, hogy tartalékalapjából finanszírozza az építkezést, és 1851–1852 között Ludwig van Huttern városi építész tervei alapján felépítették az iskolát, a lebontott délnyugati várfal egy részének helyén. Ez volt az első brassói épület, melyet lebontott falak helyére építettek. A tanintézményt 1853-ban nyitották meg.